Antonin Scalia

Antonin Scalia () adolah surang pangacara, hakim, jo pangajar ilmu hukum bakabansoan Amerika Sarikat. Inyo manjabaik subagai Hakim Aguang pado Mahkamah Aguang Amerika Sarikat mulai tahun 1986 sampai kamatiannyo pado tahun 2016. Sabalunnyo, inyo manjabaik pulo subagai hakim di Pangadilan Bandiang Amerika Sarikat untuak Wilayah District of Columbia dan pajabaik tinggi pado Kajaksaan Aguang Amerika Sarikat. Inyo tanamo dek sikap jo pandangan hukumnyo nan konservatif taadok Konstitusi Amerika Sarikat.

Pandidikan jo karir awal 
Antonin Scalia lahia pado 11 Maret 1936 di Trenton, New Jersey, anak suluang Salvatore E. Scalia (1903-1986), surang dosen sastra di Brooklyn College, jo Catherine L. Scalia (1905-1985), surang guru sakolah dasar. Pado maso keteknya, Scalia tingga di Queens, New York dan masuak sakolah militer Ordo Yesuit Xavier High School. Pado maso SMA, Scalia aktif di Pramuka Amerika Sarikat. 

Salapeh SMA, Scalia kuliah di jurusan sajarah Universitas Georgetown, lulus pado tahun 1957. Inyo kudian masuak ka Fakultas Hukum Universitas Harvard, lulus magna cum laude pado tahun 1960. Di Harvard, Scalia adolah redaktur di Harvard Law Review, jurnal hukum rasmi fakultas hukum tu.

Salapeh lulus dari Harvard, Scalia bapraktek hukum pado firma internasional Jones Day di Cleveland dari tahun 1961 inggo 1967. Pado 1967, inyo ditarimo manjadi dosen di Fakultas Hukum Universitas Virginia. Tahun 1971, inyo masuak ka dalam pamarintahan Presiden Richard Nixon, manjabaik subagai panasihat hukum untuak urusan kabijakan telekomunikasi dan subagai kapalo Administrative Conference of the United States. Pado tahun 1974, Presiden Gerald Ford maangkeknyo manjadi Panasihat Hukum untuak Jaksa Aguang William B. Saxbe.. 

Scalia maninggaan sektor pamarintahan salapeh Ford salasai maso jabatannyo; inyo manjadi dosen di Fakultas Hukum Universitas Chicago dari tahun 1977 inggo 1982. Di Chicago, Scalia ikuik manjadi panasihat Federalist Society, pakumpulan ahli hukum jo yuris bahaluan konservatif.

Karir kahakiman 
Presiden Ronald Reagan maangkek Scalia manjadi hakim pado Pangadilan Bandiang Amerika Sarikat untuak Wilayah District of Columbia pado tahun 1982. Pangangkatannyo dikonfirmasi dek Senat Amerika Sarikat pado 5 Agustus 1982.

Scalia kudian diangkek dek Presiden Reagan ka Mahkamah Aguang Amerika Sarikat pado 1986, manggantian Hakim Aguang Warren Burger nan alah masuak maso pensiun. Inyo dikonfirmasi dek Senat pado 17 September 1986. Scalia adolah hakim aguang nan bakaturunan Italia partamo di Mahkamah Aguang Amerika Sarikat.

Pandangan jo yurisprudensi 
Scalia tanamo dek pandangan-pandangan hukumnyo nan konservatif. Dalam pakaro-pakaro Mahkamah Aguang tantang pambagian kuaso antaro pamarintah federal jo nagara bagian, misalnyo, Scalia acok mamihak pado hak-hak nagara bagian. Inyo mamandang baso pamisahan kuaso antaro cabang eksekutif, legislatif, jo kahakiman nan diamanatkan dek Undang-Undang Dasar Amerika Sarikat alah sacaro jaleh maatur baso indak ado cabang nan bisa labiah bakuaso pado cabang nan lain.

Dalam pakaro hak-hak asasi, Scalia bapandangan baso aborsi indak tamasuak salah satu hak nan asasi dan putusan Roe v. Wade harus dibatalan; ukuman mati sajalan jo konstitusi; sarato hak mamacik sanjato di bawah Parubahan Kaduo harus ditafsirkan sacaro laweh tamasuak pado warga negara nan paribadi. Sacaro umum, Scalia maambiak pandangan nan tekstualis taadok hukum.

Rujuakan

Daftar pustaka 
 
 

 
 
 
 
 
 

Hakim Aguang Amerika Sarikat
Pangacara Amerika Sarikat
Jaksa Amerika Sarikat